Salmow 91 (ABK) - Bible Society\nSalmow 91 ABK\n1Seul a drig yn skovva an Ughella91:1 an Ughella: Ebrow Elyon.\na bowes yn-dann woskes an Ollgalloesek. 91:1 an Ollgalloesek: Ebrow Shadday.\n2My a lever dhe'n ARLOEDH, ‘Ow skovva, ha'm dinas;\now Duw a drestyav ynno.’\n3Rag ev a'th selow dhiworth maglenn an ydhna\nha dhiworth an pla fell.\n4Ev a'th kudh gans y bluv,\nhag yn-dann y eskelli y hwilydh skovva;\ny wirder yw dha skoes ha'th vokler.\n5Ny berthydh own a euthekter y'n nos,\nnag a'n seth a nij y'n jydh;\n6a'n pla a gerdh yn tewlder,\nnag a'n jevan a dhistru y'n hanter-dydh.\n7Mil dhen a goedh ryb dha skoedh,\nha deg mil orth dha leuv dhyghow,\nmes ny dheu hemma ogas dhiso.\n8Ny wredh saw mires gans dha dhewlagas\nha gweles pewas an debeles.\n9Rag ty re wrug an ARLOEDH dha skovva,\nty re worras an Ughella avel dha drigva,\n10ny hwyrvydh dhis drog vytholl,\nha ny dheu pla ogas dhe'th tylda.\n11Rag ev a re gorhemmynn dh'y eledh a-dro dhis\nma'th witthons jy yn oll dha fordhow.\n12I a'th perth yn aga diwleuv,\nma na weski dha droes erbynn men\n13Ty a drett yn-dann dreys an lew ha'n nader,\nty a stank an lew yowynk ha'n dhragon.\n14Drefenn ev dhe worra y gerensa warnav, rakhenna my a'n delirv;\nmy a'n drehav, rag ev dhe aswonn ow hanow.\n15Ev a elow warnav ha my a worthyp dhodho;\nyth esov ganso yn anken,\nmy a'n delirv ha'y enora.\n16Bewnans hir a rov dhodho,\nha diskwedhes dhodho ow selwyans.